17. septembril 1918. aastal algas õppetöö Eesti Tehnika Seltsi asutatud eestikeelses insenerikoolis, Tehnilistel Erikursustel. Õppida sai masinaehitust, elektrotehnikat, laevaehitust, hüdrotehnikat, ehitust ja arhitektuuri. Järgmise aasta sügisest jätkas kool tööd Tallinna Tehnikumina. Lisandusid maaparanduse, maamõõtmise ja tehnilise keemia osakond. Kaitseväe vajadusi arvestades avati mereinseneri-mehaanika osakond. Tehnikumis tegutses laevamehaanikute  kool. Erakoolina asutatud Tallinna Tehnikum riigistati 1920. aastal. Kooli kursus jagunes eeltehnikumiks ning tehnikumi alam- ja ülemastmeks. Kolmeaastase õppeajaga eeltehnikum oli mõeldud edasiõppimiseks vajaliku haridustaseme saavutamiseks. Tehnikumi alamaste andis tehniku, ülemaste (mõlemad 3 semestrit) inseneri või arhitekti ettevalmistuse. 1923. aastal muudeti eeltehnikum iseseisvaks riigi tehnikagümnaasiumiks, tehnikumi ülemaste aga tehniliseks kõrgkooliks, mille kuulajad said võrdsed õigused Tartu  Ülikooli üliõpilastega.